**Пайдаяб данделъи.**

***Г1исалмух1амадов школалъул завуч,***

***Г1умруялъ х1алт1ана г1акълу – лъай кьезе.***

***Лъик1ав муг1алимги , г1аданлъи бугев ,***

***Г1адамазул мурад т1убалевги мун.***

Г1емерал къояз рах1ат хун ралагьун ч1ун рук1ана Т1идиб Г1алиев Ибрагьимхалилил ц1аралда бугеб гьоркьохъеб школалъул ц1алдохъаби ва муг1алимзаби анкьабилеб апрель т1аде щвеялъухъ. Гьеб къоялъ т1убала цо лъаг1ел Дагъистаналъул мустах1икъав муг1алим, т1адег1анав муг1алим, социалистиял къецазулъ г1емерал бергьенлъаби росарав, «Халкъалъул гьудулъи» орден щварав, лъай кьеялъул министерствоялъул, районалъул администрациялъул, лъай кьеялъул управлениялъул ва росдал школалъул дирекциялъул рахъалъан г1емерал шапакъатал щварав, г1емерал соназ школалда завучлъун х1алт1арав Г1исалмух1амадов Мух1амад Айгулович нилъедаса ват1алъварасда.

Гьеб тадбиралде ах1ун рук1аена Гьент1а, Г1урада, Мач1ада, Лъахъ ва Х1отода школазул 9, 10, 11 классазул ц1алдохъаби ва гьезул г1урус мац1алъул муг1алимзабиги. Гьел ах1ун рук1ана Т1идиб школалада т1обит1изе бугеб г1урус мац1алъул олимпиадаялда г1ахьаллъизе. Олимпиадаялде киналго рач1ана ва лъик1аб г1ахьаллъиги гьабуна.

Олимпиада лъуг1ун хадуб, гьабуна х1асил. **Т1оцебесеб бак1алъе** мустах1икълъана Г1абдулаева Х. М. – 9 кл.,Т1идиб; Г1абдулаева Н. М. – 10 кл., Т1идиб ва Шейхмух1амадова П. – Г1урада; Х1ажиев Х1. А. – 11 кл., Т1идиб. **К1иабилеб бак1алъе** мустах1икълъана Х1асанова П. Г. – 9 кл., Гьент1а; Нуров М. – 10 кл., Х1отода ; Нурмух1амадова Х. – 11 кл., Г1урада. **Лъабабилеб бак1алъе** мустах1икълъана Шамилова З. – 9 кл., Лъахъ; Мух1амадов А. – 10 кл., Лъахъ; Муртазаг1алиева У. – 11 кл., Гьент!а. Бергьаразе кьуна грамотаби ва г1арац. Бак1ал щвеч1езе кьуна гьоркьор г1ахьаллъиялъул сертификатал ва школалъул юбилеялде риччарал т1ахьал.

Гьелдаса хадуб бук1ана Г1исалмух1амадовасул х1акъалъулъ бицунекб данделъи. Мах1мудов Г1алилас дуг1аги гьабун данделъи рагьана.

Гьенир гьесул х1акъалъулъ бицун к1алъазе гьаруна кьерилал, Мух1амадов Х1ажица, Абдурах1манов Мух1амадица, цадахъ г1емерал соназ х1алт1арал Хирамух1амадова Пати1иматица ва Г1абдулаев Мух1амадрасулица. Гьесул х1акъалъулъ бицине цогидаздаса нахъе къан ч1еч1о гьалбалги. Мач1ада школалъул г1урус мац1алъул муг1алим, Мирзоева Асилатица бицана Му х1амадида цадахъ районалда олимпиадаялда г1ахьавллъиялъул, гьесул рак1бац1ц1алъиялъул. Киназго кьуна гьесие лъик1аб къиматги.

Хадур цере рахъана ц1алдохъаби. Гьез рек1ехъе пасих1го ц1алана Мух1амадил х1акъалъулъ куч1дул. Хадуб бихьизабуна гьесул х1акъалъулъ гьит1инабго киноги. Школалда гьабураб данделъиялдаса, г1одорч1еялдаса разилъун, нахъе – нахъеги гьединал данделъаби гьаризеги бокьиги загьир гьабун гьалбал нухарег1ана.

**Т1идиб школалъул рахьдал мац1алъул муг1алим Г1абдулаев М.К.**

**Мух1амад Айгулович!**

**Г1исалмух1амадов – школалъул завуч.**

**Г1умруялъ х1алт1ана, г1акълу – лъай кьезе.**

**Лъик1ав муг1алим мун, г1аданлъи бугев.**

**Г1адамасул мурад т1убалевги мун.**

**Лъай кьолеб къебелъухъ, лъик1ав устар мун.**

**Муг1алим куцалев кумекчиги мун.**

**Иях1 чорхолъ бугев, х1алт1и бокьулев.**

**Зах1малъаби къезе къеркьолевги мун.**

**Къанаг1атаб орден «Дружбы народов»**

**Кодобе босарав х1алт1ухъанги мун.**

**Дуца гьаб ракьалда гьабураб лъик1лъи.**

**Къабуллъун батаги, Аллагь гурх1аги.**

**Дуца нахъе тараб г1елму, тарбия,**

**Кумекалъе щваги ахираталда.**

**Ахират лъик1аб кьун рази ватайги ,**

**Мух1амад , мун дова даимаб рокъов.**

**Г1асият Г1абдурах1манова , Т1идиб школа**